KOMISIJOS SPRENDIMAS
2007 m. gruodžio 20 d.
dėl Bendrijos atsisakymo Europos žemės ūkio orientavimo ir garantijų fondo (EŽŪOGF) Garantijų skyriaus lėšomis finansuoti kai kurias valstybių narių patirtas išlaidas
(pranešta dokumentu Nr. C(2007) 6514)
(Tekstas autentiškas tik čekų, danų, olandų, anglų, suomių, prancūzų, vokiečių, graikų, vengrų, italų, maltiečių, portugalų, slovėnų, ispanų ir švedų kalbomis)
(2008/68/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo (1), ypač į jo 5 straipsnio 2 dalies c punktą,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (2), ypač į jo 7 straipsnio 4 dalį,
pasikonsultavusi su Žemės ūkio fondų komitetu,
kadangi:
(1)
Pagal Reglamento (EEB) Nr. 729/70 5 straipsnį, Reglamento (EB) Nr. 1258/1999 7 straipsnį ir 1995 m. liepos 7 d. Komisijos reglamento (EB) Nr. 1663/95, nustatančio išsamias taisykles dėl Tarybos reglamento (EEB) Nr. 729/70 apibrėžtos EŽŪOGF garantijų skyriaus sąskaitų apmokėjimo tvarkos taikymo (3), 8 straipsnio 1 ir 2 dalis Komisija turi atlikti reikalingus patikrinimus, pranešti valstybėms narėms tokių patikrinimų rezultatus, atsižvelgti į valstybių narių pastabas, inicijuoti dvišales diskusijas, kad su atitinkamomis valstybėmis narėmis būtų galima pasiekti susitarimą, ir oficialiai pranešti joms savo išvadas.
(2)
Valstybės narės turėjo galimybę paprašyti pradėti taikinimo procedūrą. Šia galimybe kai kuriais atvejais buvo pasinaudota, ir Komisija išnagrinėjo tokios procedūros taikymo ataskaitą.
(3)
Reglamento (EEB) Nr. 729/70 2 ir 3 straipsniuose ir Reglamento (EB) Nr. 1258/1999 2 straipsnyje nurodyta, kad gali būti finansuojamos tik eksporto į trečiąsias šalis grąžinamosios išmokos ir intervencija žemės ūkio rinkoms stabilizuoti, kai jos atitinkamai skiriamos arba pradedamos pagal Bendrijos bendro žemės ūkio rinkų organizavimo taisykles.
(4)
Iš atliktų patikrinimų, dvišalių diskusijų rezultatų ir taikinimo procedūrų matyti, kad dalis valstybių narių deklaruotų išlaidų neatitinka šių reikalavimų ir todėl negali būti finansuojamos iš EŽŪOGF Garantijų skyriaus lėšų.
(5)
Turėtų būti nurodytos sumos, kurios negali būti finansuojamos iš EŽŪOGF Garantijų skyriaus lėšų. Tai sumos, nesusijusios su išlaidomis, patirtomis prieš dvidešimt keturis mėnesius ir anksčiau skaičiuojant nuo datos, kai Komisija raštu pranešė valstybėms narėms apie patikrinimų rezultatus.
(6)
Šiame sprendime nurodytais atvejais apie nustatytas sumas, kurias atsisakoma finansuoti dėl to, kad jos išleistos nesilaikant Bendrijos taisyklių, Komisija valstybėms narėms pranešė pateikdama suvestinę ataskaitą.
(7)
Šiuo sprendimu neatmetama galimybė, kad, Teisingumo Teismui priėmus sprendimą dėl 2007 m. rugsėjo 3 d. dar nenagrinėtų ir su šio sprendimo turiniu susijusių bylų, Komisija gali priimti kitokius finansinius sprendimus,
PRIĖMĖ ŠĮ SPRENDIMĄ:
1 straipsnis
Priede pateikiamos valstybių narių akredituotų mokėjimo agentūrų patirtos ir deklaruotos kaip iš EŽŪOGF Garantijų skyriaus finansuotinos išlaidos iš Bendrijos lėšų nefinansuojamos dėl jų neatitikimo Bendrijos taisyklėms.
2 straipsnis
Šis sprendimas skirtas Belgijos Karalystei, Čekijos Respublikai, Danijos Karalystei, Vokietijos Federacinei Respublikai, Airijai, Graikijos Respublikai, Ispanijos Karalystei, Prancūzijos Respublikai, Italijos Respublikai, Kipro Respublikai, Vengrijos Respublikai, Maltos Respublikai, Portugalijos Respublikai, Slovėnijos Respublikai, Suomijos Respublikai, Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. gruodžio 20 d.